IMISLab/GreekWikipedia huggingface dataset:
Λορίς Κάριους

Ο Λορίς Κάριους (Loris Karius, 22 Ιουλίου 1993) είναι Γερμανός ποδοσφαιριστής, ο οποίος αγωνίζεται ως τερματοφύλακας στη Νιούκασλ Γιουνάιτεντ. Το 2018 είχε τις περισσότερες επεμβάσεις στο Τσαμπιονς Λιγκ αλλά στον τελικό έκανε πολλά λάθη και για αυτό φημίζεται και λέγεται ότι του κατέστρεψε την καριέρα.

 Ο Κάριους γεννήθηκε στο Μπίμπεραχ αν ντερ Ρις στη Βάδη-Βυρτεμβέργη. Αγωνίστηκε για τις τοπικές ομάδες ΦΒ Μπίμπεραχ, ΣΓ Μέττενμπεργκ και ΣΣΒ Ούλμα 1846 πριν ενταχθεί στο δυναμικό της ΦφΜ Στουτγκάρδης. Μεγαλύτερη του επιτυχία στη Στουτγκάρδη ήταν η κλήση για τον αγώνα της εθνικής Γερμανίας κάτω των 16 με την εθνική πΓΔΜ τον Σεπτέμβριο του 2008. Η Μάντσεστερ Σίτι κάλεσε τον Κάριους και την οικογένεια του στην Αγγλία μετά τον αγώνα της εθνικής Γερμανίας κάτω των 16 με την εθνική πΓΔΜ και υπέγραψε συμβόλαιο μαζί του στις 1 Ιουλίου 2009. Ο Τόμας Άλμπετ, υποδιευθυντής της ακαδημίας της Στουτγκάρδης, δήλωσε πως ο αγγλικός σύλλογος έδωσε μεγάλο ποσό για να αποκτήσει τον Κάριους. Ο Κάριους αγωνίστηκε για την ομάδα κάτω των 18 και για την ομάδα κάτω των 21, αλλά δεν κατάφερε να συμμετέχει σε αγώνα της πρώτης ομάδας της Μάντσεστερ Σίτι. Τον Αύγουστο του 2011, η Μάντσεστερ Σίτι παραχώρησε ως δανεικό τον Κάριους στην Μάιντς 05, με τον τερματοφύλακα να αγωνίζεται για τη δεύτερη ομάδα (Μάιντς 05 Β') στη Regionalliga. Στις 11 Ιανουαρίου 2012, ο δανεισμός κατέληξε σε απόλυτη μεταγραφή, καθώς ο Κάριους υπέγραψε συμβόλαιο για δύο έτη με πιθανή επέκταση για ακόμα ένα έτος (μέχρι τον Ιούνιο του 2015).Ο Κάριους έκανε το ντεμπούτο του στις 1 Δεκεμβρίου 2012 στον αγώνα με την Αννόβερο 96, όταν μπήκε ως αλλαγή στη θέση του Σάουν Πάρκερ, καθώς ο τερματοφύλακας Κρίστιαν Βέτκλο είχε αποβληθεί. Ο Κάριους κατέλαβε τη θέση του τερματοφύλακα στη βασική ενδεκάδα και υπέγραψε τριετές συμβόλαιο με τον σύλλογο στις 12 Ιανουαρίου 2015. Τη χρονιά 2015-16, ο Κάριους έπαιξε 9 αγώνες χωρίς να δεχτεί τέρμα, απέκρουσε 2 πέναλτι και κατέλαβε τη 3η θέση στον κατάλογο των καλύτερων τερματοφύλακων της χρονιάς, σύμφωνα με την επίσημη ιστοσελίδα της Bundesliga. Στις 24 Μαΐου 2016, ο Κάριους υπέγραψε συμφωνία με τη Λίβερπουλ ΦΚ για πέντε έτη, με το ποσό της μεταγραφής να ανέρχεται στις 4.7 εκατομμύρια λίρες. Ο σύλλογος ανακοίνωσε πως ο ποδοσφαιριστής θα αγωνίζεται με τη φανέλα που θα έχει πάνω τον αριθμό 1. Στις 25 Αυγούστου 2018, ο Κάριους υπέγραψε συμφωνία με την Μπεσίκτας για 2 έτη ως δανεικός από την Λίβερπουλ, με το ποσό της μεταγραφής να ανέρχεται στα 2.5 εκατομμύρια ευρώ. Στις 4 Μαΐου του 2020, ο Κάριους έλυσε το συμβόλαιό του με τον τούρκικο σύλλογο. Στις 12 Σεπτεμβρίου 2022 ο Κάριους υπέγραψε συμβόλαιο έως τον Ιανουάριο 2023 με την Νιούκασλ Γιουνάιτεντ. Τελευταία ενημέρωση: 16 Μαΐου 2016.
Τομ Φαν Βέερτ

Ο Τομ Φαν Βέερτ (Tom van Weert, γεννημένος στις 7 Ιουνίου 1990) είναι Ολλανδός επαγγελματίας ποδοσφαιριστής που αγωνίζεται ως επιθετικός για την ΑΕΚ στην Σούπερ Λιγκ.

 Ο Φαν Βέερτ έκανε το ντεμπούτο του στο επαγγελματικό ποδόσφαιρο στην Ντβίζι (δεύτερη κατηγορία Ολλανδίας) για την Ντεν Μπος, στις 5 Δεκεμβρίου 2008 σε έναν αγώνα απέναντι στην Ζβόλε. Στις 6 Μαρτίου 2009, σημείωσε το πρώτο του γκολ ως επαγγελματίας σε μια νίκη με 7-1 επί της ΦΚ Αιντχόβεν. Τη σεζόν 2010–11 καθιερώθηκε βασικός βασικός στον σύλλογο. Ο Φαν Βέερτ, υπέστη σοβαρό τραυματισμό κατά τη διάρκεια ενός αγώνα με την ΦΚ Αιντχόβεν, στις 28 Απριλίου 2013, με τη μαγνητική τομογραφία να αποκαλύπτει ότι είχε σχίσει τον πρόσθιο χιαστό σύνδεσμο του. Εξαιτίας αυτού του τραυματισμού, μπόρεσε να παίξει για την σεζόν 2013-14, μόνο στα πλέι-οφ. Στις 10 Ιουνίου 2014, η Εξέλσιορ ανακοίνωσε την υπογραφή του Φαν Βέερτ στον σύλλογο. Στην Εξέιλσιορ, διαδέχτηκε τον Λαρς Βέκντζαικ που είχε μετακομίσει στην Νότιγχαμ Φόρεστ. Έκανε το ντεμπούτο του για τον σύλλογο του Ρότερνταμ στον πρώτο αγώνα της σεζόν, στις 9 Αυγούστου απέναντι στην Μπρέντα, αγώνας που έληξε ισόπαλος με 1–1. Μια εβδομάδα αργότερα, σημείωσε το πρώτο του γκολ για την Εξέλσιορ ενάντια στην Γκό Αχεντ Ιγκλς. Ο Φαν Βέερτ έπαιξε δύο σεζόν για την Εξέλσιορ, η οποία και τα δύο χρόνια τερμάτισε στη δέκατη πέμπτη θέση στην Έρεντιβιζι, μία θέση πριν από τον υποβιβασμό. Συνέβαλε στην αποφυγή του υποβιβασμού σημειώνοντας 13 και 11 γκολ, αντίστοιχα, στις δύο σεζόν του εκεί. Ο Φαν Βέερτ, υπέγραψε τριετές συμβόλαιο με τη Χρόνινγκεν τον Ιούνιο του 2016, υπογράφοντας ως ελεύθερος. Έκανε 112 εμφανίσεις με τον σύλλογο, στις οποίες σημείωσε 41 γκολ. Στις 29 Αυγούστου 2019, ο Φαν Βέερτ υπέγραψε τριετές συμβόλαιο με τον σύλλογο του Δανέζικου πρωταθλήματος, Άλμποργκ. Αργότερα, αποκάλυψε ότι είχε επίσης προτάσεις από τον πορτογαλικό σύλλογο, Σπόρτινγκ Λισαβόνας, αλλά οι χαοτικές συνθήκες στον σύλλογο τον ανάγκασαν να μην πάει ποτέ. Στις 25 Ιουνίου 2021, ο Φαν Βέερτ ανακοινώθηκε από τον Βόλο. Τελείωσε την σεζόν με 17 τέρματα, βγαίνοντας πρώτος σκόρερ της Σούπερ Λιγκ, βοηθώντας τον Βόλο να βγει στην μέση της βαθμολογίας. Στις 7 Σεπτεμβρίου 2022, υπέγραψε διετές συμβόλαιο με την ΑΕΚ. Τελευταία ενημέρωση: έως και 15 Μαΐου 2023 ΑΕΚ Πρωτάθλημα Ελλάδας: 2022-23 Κύπελλο Ελλάδας: 2022-23 Σούπερ Λιγκ Ελλάδα Πρώτος σκόρερ: 2021–22 Μέλος της Καλύτερης εντεκάδας του Ελληνικού Πρωταθλήματος: 2021-22 (Αγγλικά) Τομ Φαν Βέερτ στο WorldFootball.net Voetbal International profile (in Dutch) Profile and latest matches at Whoscored.com (in english)
Εμμανουήλ Μανουσογιαννάκης

Ο Εμμανουήλ Μανουσογιαννάκης (1853 - 24 Ιουλίου 1916) ήταν ανώτατος αξιωματικός του Ελληνικού Στρατού ο οποίος διακρίθηκε κατά τη διάρκεια των Βαλκανικών Πολέμων κατά την περίοδο μεταξύ 1912 και 1913.

 Γεννημένος στην περιοχή των Σφακίων της Κρήτης το 1853, περίοδο κατά την οποία η τελευταία αποτελούσε, ακόμη, τμήμα της Οθωμανικής Αυτοκρατορίας, ο Μανουσογιαννάκης φοίτησε στη Στρατιωτική Σχολή Ευελπίδων, ενώ στη συνέχεια, κατετάγη στον στρατό ως σημαιοφόρος του πυροβολικού. Κατά τη διάρκεια του Ελληνοτουρκικού Πολέμου του 1897, υπήρξε μέλος του ελληνικού εκστρατευτικού σώματος το οποίο εστάλη στη γενέτειρα του ιδίου, την Κρήτη, υπό τον συνταγματάρχη Τιμολέοντα Βάσσο.Το 1909, υπό τον βαθμό του συνταγματάρχη, υπηρέτησε ως Υπουργός Στρατιωτικών Υποθέσεων κατά τη διάρκεια της βραχύβιας κυβερνήσεως του Δημητρίου Ράλλη, η οποία και διαλύθηκε κατόπιν του κινήματος στο Γουδί. Κατά τις απαρχές του 1911, ο Μανουσογιαννάκης ορίστηκε ως διοικητής της 1ης Μεραρχίας Πεζικού, με έδρα την πόλη της Λάρισας. Οι επιδόσεις της μεραρχίας του κατά τη διάρκεια των μεγάλων εαρινών ελλιγμών του 1912 απέφεραν στον ίδιο την προαγωγή του στον βαθμό του υποστράτηγου. Ο Μανουσογιαννάκης ηγήθηκε αυτοπροσώπως της 1ης Μεραρχίας κατά τη διάρκεια του συνόλου των Βαλκανικών Πολέμων, ιδιαιτέρως διακρινόμενος κατά τη διάρκεια του Β΄ Βαλκανικού Πολέμου εναντίον της Βουλγαρίας, πιο συγκεκριμένα κατά τη διάρκεια των μαχών του Λαχανά και της Κρέσνας.Μετά το πέρας του πολέμου, προήχθη στον βαθμό του αντιστράτηγου, ενώ ορίστηκε ως διοικητής του νεοϊδρυθέντος Β΄ Σώματος Στρατού, με έδρα την πόλη της Πάτρας, όπου και ο ίδιος απεβίωσε, στις 24 Ιουλίου 1916.
Ανθρώπινα δικαιώματα στη Γεωργία

Τα ανθρώπινα δικαιώματα στη Γεωργία διασφαλίζονται από το σύνταγμα της χώρας. Ένας ανεξάρτητος δημόσιος συνήγορος των ανθρωπίνων δικαιωμάτων, εκλέγεται από το κοινοβούλιο της Γεωργίας για τη διασφάλιση της τήρησης αυτών των δικαιωμάτων. Εντούτοις, έχει υποστηριχτεί από τη Διεθνή Αμνηστία, το Παρατηρητήριο Ανθρώπινων Δικαιωμάτων, το Υπουργείο Εξωτερικών των Ηνωμένων Πολιτειών και τη γεωργιανή αντιπολίτευση ότι αυτά τα δικαιώματα υπόκεινται συχνά σε παραβιάσεις.Επιπλέον, περίπου το 20% της επικράτειας της πρώην Γεωργιανής ΣΣΔ είναι σε καθεστώς αμφισβήτησης, με συχνές καταγγελίες για παραβιάσεις των ανθρωπίνων δικαιωμάτων και σε αυτά τα εδάφη.

 Η κυβέρνηση της Γεωργίας έχει λάβει μέτρα για την προστασία των θρησκευτικών μειονοτήτων, ενώ οι επιθέσεις εναντίον μελών μειονοτικών θρησκειών έχουν υποχωρήσει μετά την Επανάσταση των Ρόδων. Ο πρωθυπουργός Ζουράμπ Ζβάνια ήταν βασικός υποστηρικτής της αποδοχής των θρησκευτικών οργανώσεων από το κράτος, αλλά αντιμετώπισε σημαντική κριτική από την κυβέρνησή του. Παρά τις μεταρρυθμίσεις που επέτρεψαν στις μειονοτικές εκκλησίες να αναγνωριστούν το 2005, η Ορθόδοξη Εκκλησία της Γεωργίας θεωρείται ως μοναδικός θρησκευτικός εκπρόσωπος της Γεωργίας, ενώ οι μειονοτικές θρησκευτικές ομάδες δυσκολεύονται ακόμη και σήμερα στη δημιουργία τόπων λατρείας.Το σύμφωνο του 2002 μεταξύ της Γεωργιανής Ορθόδοξης Εκκλησίας και της κυβέρνησης, χορήγησε στην πρώτη μια προνομιούχα θέση στη Γεωργία και της εξασφάλισε εξουσία σε όλα τα θρησκευτικά θέματα. Είναι η μόνη εκκλησία που έχει αφορολόγητο καθεστώς, ενώ συχνά ζητείται η γνώμη της σε κυβερνητικά θέματα. Η Ορθόδοξη Εκκλησία της Γεωργίας λαμβάνει επίσης κάποια χρηματοδότηση για την πολιτιστική ανάπτυξη της χώρας.Η Γεωργία επικύρωσε τη Σύμβαση-Πλαίσιο για την Προστασία των Εθνικών Μειονοτήτων (FCNM) το 2005. Η Μη Κυβερνητική Οργάνωση «Ανεκτικότητα» επισήμανε, το 2008, ότι αρκετά από τα άρθρα της Σύμβασης έχουν εξαιρεθεί από την πλήρη εφαρμογή τους από το κοινοβούλιο της Γεωργίας. Συγκεκριμένα, έχουν τεθεί σε κίνδυνο οι διατάξεις σχετικά με την πλήρη έκφραση και ανοχή των μειονοτικών γλωσσών σε πολιτιστικά, εκπαιδευτικά και διοικητικά θέματα. Για παράδειγμα, ο αριθμός των αζέρικων σχολείων έχει μειωθεί και αναφέρονται περιπτώσεις διορισμού διευθυντών σε αζέρικα σχολεία που δεν μιλούν την αζέρικη γλώσσα. UN OHCHR page on Georgia HumanRights.ge – καθημερινό ηλεκτρονικό περιοδικό και διαδικτυακή πύλη για τα ανθρώπινα δικαιώματα στη Γεωργία Have the rights of religious minorities improved? US State department's International religious freedom report, 2005. HRW Human Rights overview Human Rights Watch, Georgia Censorship in Georgia - IFEX IDP Voices - Ιστορίες ζωής από εκτοπισμένους στη Γεωργία. Chkheidze, Ketevan: "Gender Politics in Georgia" in the Caucasus Analytical Digest No.21
Γκορ Βιντάλ

Ο Γκορ Βιντάλ (Gore Vidal) (γεννημένος ως Ευγένιος Λουίς Βιντάλ (Eugene Louis Vidal) , 3 Οκτωβρίου 1925 – 31 Ιουλίου 2012) ήταν Αμερικάνος συγγραφέας (νουβελών, δοκιμίων, σεναρίων και θεατρικών έργων) και άνθρωπος του πνεύματος γνωστός για τους εκλεπτυσμένους τρόπους του, την επιγραμματική του εξυπνάδα και το λαμπρό ύφος γραψίματος του.

 Γεννήθηκε ως Ευγένιος Λούις Βιντάλ από μια πολιτική οικογένεια, ο παππούς του από την πλευρά της μητέρας του, Τόμας Πράιορ Γκορ (Thomas Pryor Gore), θήτευσε ως Γερουσιαστής των Ηνωμένων Πολιτειών στην πολιτεία της Οκλαχόμα,( 1907 – 21 και 1931 – 37). Ο ίδιος ο Γκορ Βιντάλ ήταν πολιτικός του Δημοκρατικού Κόμματος και δυο φορές κατέβηκε ως υποψήφιος, τη πρώτη για την Βουλή των Αντιπροσώπων των Ηνωμένων Πολιτειών (Πολιτεία Νέας Υόρκης) και τη δεύτερη για τη Γερουσία των Η.Π.Α ( Καλιφόρνια, 1982). Το βασικό αντικείμενο του Βιντάλ ως πολιτικού σχολιαστή και δοκιμιογράφου ήταν η ιστορία των Ηνωμένων Πολιτειών και ειδικότερα, πώς η μιλιταριστική εξωτερική πολιτική του Κράτους Εθνικής Ασφάλειας υποβάθμισε την χώρα σε μια ξεπεσμένη αυτοκρατορία. Τα πολιτικά και πολιτισμικά του δοκίμια έχουν εκδοθεί στα περιοδικά The Nation, New Stateman, New York Review of Books και Esquire. Ως άνθρωπος του πνεύματος οι δημόσιες αντιπαραθέσεις του με άλλους διανοούμενους πάνω σε θέματα όπως το σεξ, την πολιτικής και τη θρησκεία, συχνά εξελισσόντουσαν σε διαρκείς διαμάχες ( όπως με τους William F. Buckley και Normal Mailer). Επειδή ο Βιντάλ θεωρούσε ότι οι άνδρες και οι γυναίκες είναι δυναμικά αμφιφυλόφιλοι, απέρριπτε τα επίθετα «ομοφυλοφιλικός» και «ετεροφυλικός» όταν χρησιμοποιούνταν ως ουσιαστικά, θεωρώντας τα ως εν γένει εσφαλμένους όρους οι οποίοι χρησιμοποιούνται για τον διαχωρισμό και τον έλεγχο των ανθρώπων στην κοινωνία. Ο Γκορ Βιντάλ, ως νοβελίστας, διερεύνησε τη φύση της διαφθοράς στη δημόσια και στην ιδιωτική ζωή. Το λαμπρό και πολυμαθέστατο ύφος αφήγησης του αναπαριστά με έναν φυσικό τρόπο την εποχή και το μέρος των ιστοριών του και σκιαγραφεί με βαθιά κατανόηση τη ψυχολογία των χαρακτήρων του. Η τρίτη του νουβέλα, The City and the Pillar (1948), προσέβαλε τις λογοτεχνικές, πολιτικές και ηθικές ευαισθησίες των συντηρητικών κριτικών βιβλίων, με μια απαθή εξιστόρηση μιας ομοφυλοφιλικής σχέσης μεταξύ δυο ανδρών. Στο ιστορικό μυθιστόρημα Ιουλιανός (Julian 1964), o Βιντάλ ξαναζωντανεύει τον αυτοκρατορικό κόσμο του Ιουλιανού του Αποστάτη, του Ρωμαίου Αυτοκράτορα που χρησιμοποίησε τη γενική θρησκευτική ανοχή για να επαναφέρει τον παγανιστικό πολυθεϊσμό ώστε να αναχαιτίσει την πολιτικής αποσάθρωσης του χριστιανικού μονοθεϊσμού. Στο έργο κοινωνικής σάτιρας, Myra Breckinridge (1968) εξετάζει την ευμεταβλητότητα του ρόλου των φύλων και το σεξουαλικό προσανατολισμό ως κοινωνικά κατασκευάσματα που έχουν καθιερωθεί από κοινωνικά ήθη. Στο Μπερ (Burr, 1973) και στο Λίνκολν (Lincoln, 1984) ο πρωταγωνιστής παρουσιάζεται ως «ο Άνθρωπος του Λαού» και ως «ο Άνθρωπος» σε μια διηγηματική εξερεύνηση για το πώς οι δημόσιες και οι ιδιωτικές πτυχές της προσωπικότητας επηρεάζουν την εθνική πολιτική των Η.Π.Α.
Κανόνας του Μπόντε

Ο λεγόμενος Κανόνας του Μπόντε ή Νόμος Μπόντε είναι μία από τις σπουδαιότερες θεωρητικές ανακαλύψεις του Γιόχαν Μπόντε, προς τιμή του οποίου και φέρει το όνομα και δια του οποίου έγιναν σημαντικές ανακαλύψεις του ηλιακού μας συστήματος. Διατυπώθηκε το 1772.

 Σύμφωνα με αυτόν τον νόμο αν θεωρήσουμε τους ακόλουθους αριθμούς σε σειρά 0, 3, 6, 12, 24, 48 ...., που ο καθένας από αυτούς εκτός του πρώτου είναι διπλάσιος του προηγουμένου και προσθέσουμε σ΄ αυτούς τον αριθμό 4 τότε θα έχουμε τους αριθμούς 4, 7, 10, 16, 28, 52 .... Τώρα αν αυτούς τους τελευταίους αριθμούς διαιρέσουμε καθένα δια του 10 προκύπτουν οι αντίστοιχοι αριθμοί:0,4, 0,7, 1,0, 1,6, 2,8, 5,2, .. Αυτή η σειρά αριθμών συνιστά τον περίφημο νόμο του Μπόντε, όπου έκαστος παρέχει κατά προσέγγιση την απόσταση των πλανητών από τον Ήλιο που βρίσκεται στη θέση 0 και το σημείο 1 την απόσταση της Γης από τον Ήλιο, θεωρούμενο "μονάδα του νόμου Μπόντε".Έτσι αναλογικά στη θέση 0,4 είναι η θέση απόσταση του Ερμή από τον Ήλιο, στη θέση 0,7 η Αφροδίτη, στη θέση 1,0 (μονάδα του νόμου) η Γη, που αντιστοιχεί σε 150 εκατομμύρια χιλιόμετρα, ενώ στις θέσεις 1,6, 5,2 και 10,0 αντιστοιχούν κατά σειρά οι αποστάσεις του Άρη, του Δία και του Κρόνου. Σύμφωνα με τον Νόμο ή Κανόνα αυτόν τα παραπάνω αποδίδονται αναλυτικά στον ακόλουθο πρακτικό πίνακα: ..0 + 4 : 10 = 0,4 Ερμής ..3 + 4 : 10 = 0,7 Αφροδίτη ..6 + 4 : 10 = 1,0 Γη .12 + 4 : 10 = 1,6 Άρης .24 + 4 : 10 = 2,8 --κενό-- (αστεροειδείς) .48 + 4 : 10 = 5,2 Δίας .96 + 4 : 10 = 10,0 Κρόνος 192 + 4 : 10 = 19,6 Ουρανός 384 + 4 : 10 = 38,8 Ποσειδώνας(δεν συμφωνεί με την πραγματική) Οι αποστάσεις των πλανητών με τον Κανόνα, συμφωνούν με τις πραγματικές εκτός εκείνης του Ποσειδώνα. Επίσης στην απόσταση των 2,8 αστρονομικών μονάδων δεν ήταν γνωστός κανένας πλανήτης, ούτε ήταν γνωστοί οι αστεροειδείς, αλλά και ούτε πέρα από τον Κρόνο άλλοι πλανήτες. Όμως στις 1 Ιανουαρίου του 1801 ανακαλύφθηκε εκεί τελείως τυχαία ο πρώτος "μικρός πλανήτης" η 1 Δήμητρα, την ανακάλυψη της οποίας ακολούθησε η ανακάλυψη και άλλων σωμάτων, τα οποία σήμερα είναι γνωστά ως αστεροειδείς της κύριας ζώνης, που πιστεύεται πλέον ότι προήλθαν από θρυμματισμό κάποιου άλλου άγνωστου πλανήτη. Ο Νόμος αυτός είναι γνωστός ακόμη και με την επωνυμία "Σειρά του Μπόντε". Επίσης, επειδή διατυπώθηκε ταυτόχρονα και από τον αστρονόμο Τίτιους, φέρεται και με το όνομα "Νόμος Μπόντε-Τίτιους". Ποια είναι η φυσική αιτία που ερμηνεύει τις σχέσεις των αριθμών της σειράς Μπόντε, που αναμφισβήτητα είναι εμπειρική, με τις πραγματικές αποστάσεις των πλανητών από τον Ήλιο, μέχρι σήμερα δεν έχει εξακριβωθεί. Το 1949 ο αστρονόμος Βαϊτσέκερ διατύπωσε μία άποψη που όμως είναι πολύ θεωρητική, έχοντας σχέση με την κοσμογονία, χωρίς ιδιαίτερη σαφήνεια. Για τις πραγματικές αποστάσεις των Πλανητών δείτε αστρονομική μονάδα.
Γκρεγκ Κρίστιαν

Ο Γκρεγκ Κρίστιαν (αγγλ. Greg Christian) είναι Αμερικανός μπασίστας της χέβι μέταλ μουσικής, γνωστός ως πρώην μέλος των Testament, ενώ έχει συμμετάσχει και στο thrash metal συγκρότημα HavocHate.

 Ο Κρίστιαν εντάχθηκε στο συγκρότημα των Legacy στα 17 του χρόνια. Μετά την ένταξη του Τσακ Μπίλι στο σχήμα το 1986, μετονομάστηκαν σε Testament και κυκλοφόρησαν το πρώτο τους άλμπουμ με τίτλο "The Legacy", τον Απρίλιο του 1987. Ο μπασίστας συμμετείχε στην σύνθεση του τραγουδιού "Over the Wall" από το πρώτο άλμπουμ, ενώ ακολούθησαν οι δίσκοι "The New Order" και "Practice What You Preach", ο οποίος μπήκε στο Top-100 του Billboard. Ο ήχος του συγκροτήματος έγινε πιο βαρύς για το "Souls of Black" του 1990, αλλά το "The Ritual" δύο χρόνια αργότερα, παρουσίασε μία πιο εμπορική εικόνα των Testament, αν και έφθασε στο # 55 των αμερικάνικων τσαρτ. Ο Κρίστιαν αποχώρησε δύο χρόνια μετά την κυκλοφορία του δίσκου "Low" του 1994, αν και συμμετείχε στην σύνθεση δύο τραγουδιών από το άλμπουμ "Demonic" του 1997. Το 2004, έγινε μέλος των HavocHate, με τους οποίους συνεργάστηκε μέχρι το 2011, κυκλοφορώντας τον δίσκο "Cycle of Pain" τον Φεβρουάριο του 2005. Την ίδια περίοδο επέστρεψε στους Testament ηχογραφώντας το άλμπουμ "Live in London" το 2005, ενώ μέχρι το 2012 κυκλοφόρησαν τα στούντιο άλμπουμ "The Formation of Damnation" και "Dark Roots of Earth", γνωρίζοντας την μεγαλύτερη επιτυχία της καριέρας τους με το δεύτερο, αφού έφθασε στο # 12 του Billboard. Ο Κρίστιαν αποχώρησε από το συγκρότημα τον Ιανουάριο του 2014, δίνοντας την θέση του στον Στιβ ντι Τζόρτζιο. greg christian | T e s t a m e n t L e g i o n s . c o m Testament - Biography | Billboard Αρχειοθετήθηκε 2014-07-23 στο Wayback Machine. Greg Christian - Encyclopaedia Metallum: The Metal Archives
Οκταθείο

Το οκταθείο (αγγλικά ΗΠΑ: octasulfur, αγγλικά ΗΒ octasulphur) ή οκταθειοκάνιο (αγγλικά: octathiocane) ή κυκλοοκταθείο (αγγλικά ΗΠΑ: cyclooctasulfur, αγγλικά ΗΒ: cyclooctasulphur), με μοριακό τύπο S8, είναι η πιο συνηθισμένη αλλομορφή του στοιχειακού θείου. Αποτελεί ένα από τα κυριότερα βιομηχανικά χημικά, ενώ υπάρχει ευρύτατα και στη φύση. Το χημικά καθαρό οκταθείο, στις κανονικές συνθήκες περιβάλλοντος, δηλαδή σε θερμοκρασία 25 °C και υπό πίεση 1 atm, είναι κίτρινο στερεό.

 Η ονομασία «οκταθείο» η πιο χρησιμοποιούμενη, αν και οι προτεινόμενες ονομασίες από την IUPAC είναι οι «συστηματικές» «κυκλοοκταθείο» και «οκταθειοκένιο». Η τελευταία ονομασία προκύπτει από το σύστημα ονοματολογίας Hantzsch-Widman για τις ετεροκυκλικές ενώσεις, αν και στην πραγματικότητα το οκταθείο είναι ισοκυκλική αλλομορφή. Σημειώνεται ότι ονομασία «οκταθείο» τυπικά συμπεριλαμβάνει και κάθε άλλη ισομερή οκταατομική αλλομορφή του θείου. Η αλλομορφή αυτή υιοθετεί διαμόρφωση στέμματος με συμμετρία σημειομάδας D4d. Οι δεσμοί S-S έχουν ίσα μήκη δεσμών, περίπου 205 pm. Το οκταθείο κρυσταλλώνεται σε τρία (3) διακριτά πολύμορφα: μια ρομβοεδρική και δύο (2) μονοκλινείς μορφές, από τις οποίες μόνο δύο (2) είναι σταθερές στις κανονικές συνθήκες.Η ρομβοεδρική κρυσταλλομορφή είναι η βασική αποδεκτή μορφή, Οι υπόλοιπες μονοκλινείς πολυμορφές είναι σταθερές σε θερμοκρασίες 96-115 °C, υπό πίεση 100 kPa. Το οκταθείο σχηματίζει με τη σειρά του αρκετές άλλες αλλομορφές και πιο συγκεκριμένα: α-θείο (Sα), β-θείο (Sβ), γ-θείο (Sγ), λ-θείο (Sλ) και μ-θείο (Sμ). Η αλλομορφή λ-θείο είναι η υγρή μορφή του οκταθείου, από την οποία μπορεί να κρυσταλλωθεί με απόθεση η αλλομορφή γ-θείο. Αν το λ-θείο κρυσταλλωθεί με αργό ρυθμό, τότε λαμβάνεται η αλλομρφή β-θείο. Εφόσον για την τήξη του οκταθείου απαιτείται θέρμανση πάνω από τους 115 °C, ούτε το β-θείο ούτε το γ-θείο λαμβάνεται σε καθαρή μορφή, παρά μόνο σε μείγμα και των δύο αλλομορφών. Ο μόνος γνωστός τρόπος για λήψη καθαρού γ-θείου είναι με κρυστάλλωση θείου από διάλυμά του. Το οκταθείο σχηματίζει εύκολα μεγάλους κρυστάλλους, που τυπικά είναι κίτρινοι και κάπως ημιδιαφανείς. Το οκταθείο τυπικά δεν παράγεται ως καθαρό S8. Αποτελεί το κύριο συστατικό (99%) του στοιχειακού θείου που ανακτάται από ηφαιστειογενείς πηγές, καθώς και το κύριο προϊόν της διεργασίας Κλάους (Claus process), που σχετίζεται με διυλιστήρια πετρελαίου.
Βίκτορ Ερίθε

Ο Βίκτορ Ερίθε είναι Ισπανός σκηνοθέτης γεννημένος το 1940. Σπούδασε πολιτική επιστήμη και κινηματογράφο, εργάστηκε ως κριτικός κινηματογράφου, σεναριογράφος και έχει γυρίσει ταινίες και ντοκιμαντέρ. Στα έργα του πραγματεύεται κυρίως τον Ισπανικό Εμφύλιο, τις σχέσεις πατέρα και κόρης, τα πνεύματα, τους τόνους και τα σημεία στίξης του φωτός. Η ταινία Το πνεύμα του μελισσιού θεωρείται ένα από τα αριστουργήματα του ισπανικού κινηματογράφου.

 1969 Οι προκλήσεις 1973 Το πνεύμα του μελισσιού 1983 Ο Νότος 2006 10 λεπτά γηραιότερος: η τρομπέτα 1961 Στη βεράντα 1962 Σελίδες ενός ξεχασμένου ημερολογίου 1963 Μέρες λησμονημένες 1966 Entre vias 1992 Το όνειρο του φωτόςΒιβλιογραφία(2004) Victor Erice, Συλλογικό (Βίκτορ Ερίθε, Θόδωρος Αγγελόπουλος κ.ά.), Φεστιβάλ Κινηματογράφου Θεσσαλονίκης Το 2004, το 45ο Φεστιβάλ Κινηματογράφου Θεσσαλονίκης έκανε αφιέρωμα στον Αμπάς Κιαροστάμι με τίτλο Η αναζήτηση του φωτός. Στο πλαίσιο αυτού του αφιερώματος, προβλήθηκαν οι ταινίες Οι προκλήσεις (1968), Το πνεύμα του μελισσιού (1973), Ο νότος (1982), Το όνειρο του φωτός (1992) και Στα ίχνη ενός πνεύματος (1998). Πολυμέσα σχετικά με το θέμα Victor Erice στο Wikimedia Commons
Στέφεν Τσούμπερ

Ο Στέφεν Τσούμπερ (γερμανικά: Steven Zuber) (17 Αυγούστου 1991) είναι Ελβετός επαγγελματίας ποδοσφαιριστής, ο οποίος αγωνίζεται για την Α.Ε.Κ. και για την Εθνική ομάδα ανδρών της Ελβετίας.

 Ο Τσούμπερ έκανε το ντεμπούτο του στην πρώτη ομάδα της Γκρασχόπερς Ζυρίχης στις 12 Ιουλίου 2008 στον δεύτερο γύρο του Κυπέλλου Ιντερτότο, στον επαναληπτικό αγώνα εναντίον της ΚΣ Μπέσα, όπου μπήκε ως αλλαγή στο 83ο λεπτό. Στις 3 Αυγούστου, έκανε την πρώτη του εμφάνιση στη Σούπερ Λιγκ Ελβετίας, στην ισοπαλία με 1-1 εναντίον της Βαντούζ. Στις 5 Ιουλίου 2013, ο Τσούμπερ υπέγραψε πενταετές συμβόλαιο με την πρωταθλήτρια Ρωσίας, ΤΣΣΚΑ Μόσχας. Έκανε το ντεμπούτο του στις 13 Ιουλίου εναντίον της Ζενίτ Αγίας Πετρούπολης στο Σούπερ Καπ Ρωσίας 2013, το οποίο κέρδισε η ΤΣΣΚΑ με 3–0. Έκανε το ντεμπούτο του στο πρωτάθλημα τέσσερις ημέρες αργότερα με αντίπαλο την Ουράλ. Στις 14 Αυγούστου 2014, ο Τσούμπερ μετακόμισε στο Χόφενχαϊμ με τετραετές συμβόλαιο. Στις 25 Ιανουαρίου 2017, επέκτεινε το συμβόλαιό του μέχρι το 2020. Στουτγκάρδη (δανεισμός) Στις 9 Ιανουαρίου 2019, ο Τσούμπερ παραχωρήθηκε ως δανεικός στην ΦφΜ Στουτγκάρδη μέχρι το τέλος της σεζόν. Στις 4 Αυγούστου 2020, ο Τσούμπερ μεταγράφηκε στην Άιντραχτ Φραγκφούρτης της Μπούντεσλιγκα, όπου υπέγραψε τριετές συμβόλαιο. Α.Ε.Κ. (δανεισμός) Στις 30 Αυγούστου 2021 υπέγραψε συμβόλαιο μονοετούς δανεισμού με την Α.Ε.Κ.. Η συμφωνία μεταξύ των δύο συλλόγων περιλαμβάνει επιλογή εξαγοράς ύψους 2.000.000 €, ενώ ο Τσούμπερ υπέγραψε τριετές συμβόλαιο. Ο Τσούμπερ ήταν μέλος της Ελβετίας Κ17 τα έτη 2007-08 και ονομάστηκε στην εφεδρική ομάδα για το Ευρωπαϊκό Πρωτάθλημα Κ17 που διεξήχθη τον Μάιο του 2008. Ο Τσούμπερ ήταν μέλος της ολυμπιακής ομάδας Ελβετίας που συμμετείχε στους Θερινούς Ολυμπιακούς Αγώνες του 2012 στο Λονδίνο. Στις 17 Μαρτίου 2017, κλήθηκε στην Εθνική Ελβετίας ανδρών.Συμπεριλήφθηκε στην 23άδα της Ελβετίας για το Παγκόσμιο Κύπελλο του 2018 στη Ρωσία. Ξεκίνησε τα 2 πρώτα παιχνίδια των ομίλων εναντίον της Βραζιλίας και της Σερβίας, σημειώνοντας το γκολ της ομάδας στην ισοπαλία με 1-1 εναντίον της Βραζιλίας στον πρώτο αγώνα της ομάδας. Ξεκίνησε τον αγώνα της φάσης των 16 με τη Σουηδία, καθώς η ομάδα ηττήθηκε με 1-0 και αποκλείστηκε από τη συνέχεια της διοργάνωσης. Τον Μάιο του 2019, έπαιξε στους τελικούς του Πρωταθλήματος Εθνών ΟΥΕΦΑ 2018-2019, όπου η Ελβετία τερμάτισε 4η.Ο Τσούμπερ συμπεριλήφθηκε στην ομάδα της Ελβετίας για το Ευρωπαϊκό Πρωτάθλημα του 2020. Έπαιξε σημαντικό ρόλο στη νίκη της Ελβετίας επί της Γαλλίας στη φάση των 16, όπου έδωσε μια ασίστ και κέρδισε πέναλτι. Ολοκλήρωσε επίσης τη διοργάνωση ως πρώτος σε ασίστ, με 4. Προφίλ στο Transfermarkt.com
Τείχος στο όρος “Τιτνάτα” (Παλαιοσκαμιά)

Το οχυρωματικό τείχος στο όρος Τιτνάτα το συναντούμε ανατολικά του χωριού Σκαμιά, απέναντι από την Κρυόβρυση, και σε υψόμετρο 1.420 μέτρων, στην κορυφή του λόφου με την ονομασία Τιτνάτα ή Οξιά.

 Πρόκειται για έναν περίβολο χτισμένο από γκρίζες ασβεστολιθικές πέτρες σε κυκλική μορφή, ακολουθούμενο τις πλευρές του λόφου. Το τείχος στην βορειοανατολική πλευρά διακόπτεται γιατί οχυρώνεται φυσικά από την απότομη κλίση της πλαγιάς. Σώζεται σε μερικά σημεία και σε ύψος έως και 1,50 μέτρο και πάχος έως και 2 μέτρα. Χρησιμοποιήθηκε την εποχή που άνθιζε η Περραιβική Τρίπολη ως παρατηρητήριο και φυλάκιο, γιατί βρισκόταν στα σύνορα με το Δίον. Από εκεί παρατηρούσαν όλα τα περάσματα, ανατολικά προς Δίον και νοτιοανατολικά προς Τέμπη. Στην κορυφή του λόφου συναντούμε 3 σημεία με χαλάσματα από ασβεστολιθικές πέτρες σε σχήμα τετράγωνο και διαστάσεις 4 επί 3, 2 επί 2 και άλλα διάσπαρτα σε όλο τον χώρο με διαστάσεις 2 επί 4 ή 2 επί 2, που πιθανώς πρόκειται για κτίσματα – δωμάτια. Στη νοτιοδυτική πλευρά του λόφου και εντός του τείχους σώζεται ένας μικρότερος περίβολος με διαστάσεις 20 επί 20. Ίσως πρόκειται για αυλή κάποιου κτίσματος με περίβολο που φτάνει και σε ύψος 1,50 μ. Στην κορυφή του λόφου, βορειοδυτικά, συναντούμε μία φυσική κοιλότητα, πηγάδι, με άνοιγμα διαμέτρου 1 μ. και διακρίνεται σε βάθος έως και 2 μ. Σε όλο το χώρο υπάρχουν λίγα ίχνη κεραμικής.
Gov.gr

Το Gov.gr είναι ενιαία ψηφιακή πύλη της δημόσιας διοίκησης που τέθηκε σε λειτουργία τον Μάρτιο του 2020 την οποία υλοποιεί το Υπουργείο Ψηφιακής Διακυβέρνησης. Οι πολίτες και επιχειρήσεις μπορούν να βρουν τις ψηφιακές υπηρεσίες που επιθυμούν εύκολα και γρήγορα σε ένα ενιαίο περιβάλλον. Στην πύλη υπάρχουν συγκεντρωμένες μέχρι τώρα περισσότερες από 1500 ψηφιακές υπηρεσίες 19 υπουργεία, 78 φορείς και οργανισμοί, 10 ανεξάρτητες αρχές και 13 περιφέρειες.Αντίστοιχη πύλη αποτελούσε και η Εθνική Πύλη Δημόσιας Διοίκησης "Ermis", ξεκινώντας με τη χρηματοδότηση της ΚτΠ ΑΕ το 2007 και αρχικά προγραμματισμένη να τεθεί σε λειτουργία στα τέλη του 2008. Εν τέλει, παρουσιάστηκε στις 6 Μαΐου 2009.

 To gov.gr λειτουργεί ως κατάλογος ηλεκτρονικών υπηρεσιών. Αυτές παρουσιάζονται με βάση τα «γεγονότα ζωής» (γέννηση, ασφάλιση, σύσταση επιχείρησης κ.ά.), ενώ υπάρχει και λειτουργία άμεσης αναζήτησης. Επίσης μπορεί να πραγματοποιηθεί αναζήτηση των υπηρεσίών ανά υπουργείο, φορέα, περιφέρεια, οργανισμό ή ανεξάρτητη αρχή. Η ταυτοποίηση πραγματοποιείται με τους κωδικούς Taxisnet η μέσω κάποιου Ελληνικού χρηματοπιστωτικού ιδρύματος. Τα έγγραφα που εκδίδονται μέσω του gov.gr φέρουν μοναδικό αναγνωριστικό αριθμό και κώδικα qr κάνοντας δυνατή την επαλήθευσή τους. Για τη λειτουργία ορισμένων υπηρεσιών είναι απαρραίτητη η εγγραφή στο Εθνικό Μητρώο Επικοινωνίας.Επίσης, με βάση δύο εγκυκλίους του Υπουργείου Ψηφιακής Δακυβέρνησης,κάθε υπηρεσία του Δημοσίου που ψηφιοποιείται στο εξής θα παρέχεται αποκλειστικά μέσω της ψηφιακής πύλης. Ακόμα, προβλέπεται ανασχεδιασμός όλων των ήδη υφιστάμενων ψηφιακών υπηρεσιών που εντάχθηκαν στο gov.gr, ώστε να πληρούν και αυτές τις προδιαγραφές του. Συνεπώς, όλες οι νέες υπηρεσίες θα έχουν ενιαίο σχεδιασμό και φιλοσοφία, διευκολύνοντας τους πολίτες οι οποίοι δεν θα χρειάζεται να αναζητούν οδηγίες χρήσης κάθε επιμέρους πλατφόρμας.Το gov.gr στην πλήρη εξέλιξη του θα αποτελέσει το μοναδικό ψηφιακό σημείο επαφής πολιτών και επιχειρήσεων με τη δημόσια διοίκηση, όπου θα συγκεντρωθούν όλες οι λύσεις κι όσα πρέπει να γνωρίζουν οι πολίτες και οι επιχειρήσεις που συναλλάσσονται με το δημόσιο. Βασικά πλεονεκτήματα για τον πολίτη αποτελεί, η μείωση των μετακινήσεων αφού δεν είναι απαραίτητη η μεταφορά του στα ΚΕΠ ή σε κάποια άλλη δημόσια υπηρεσία για να πραγματοποιήσει το αίτημά του καθώς αυτό διεκπεραιώνεται ψηφιακά. Σύμφωνα με τον υπουργό ψηφιακής διακυβέρνισης Κ. Πιερρακάκη κάθε φορά που τα συστήματα του Δημοσίου “συνομιλούν” μεταξύ τους, οι πολίτες έχουν έως και μια αναμονή στην ουρά λιγότερη. Το 2022 οι συναλλαγές που πραγματοποιήθηκαν μέσω της ψηφιακής πύλης έφτασαν τις 772 εκατομμύρια που μεταφράζεται σε πάνω από 100 ουρές που κατά μέσο όρο γλιτώνει τον χρόνο κάθε ενήλικος πολίτης. Από τις 25 Μαΐου του 2018 είναι σε ισχύ ο κανονισμός περί προστασίας δεδομένων προσωπικού χαρακτήρα (ΕΕ) 2016/679 του ευρωπαϊκού κοινοβουλίου. Το Υπουργείο Ψηφιακής Διακυβέρνησης αποδίδει ιδιαίτερη σημασία στην προστασία των προσωπικών δεδομένων και ενημερώνει για τον τρόπο επεξεργασίας τους καθώς και για το νομικό πλαίσιο αναφορικά με τη προστασία δεδομένων και απορρήτου. Υπουργείο Ψηφιακής Διακυβέρνησης Γενική Γραμματεία Πληροφοριακών Συστημάτων
Ιστορία ενός αιχμαλώτου

Η Ιστορία ενός αιχμαλώτου είναι αφήγημα-ντοκουμέντο του Στρατή Δούκα. Πρωτοδημοσιεύθηκε το 1929 και ακολούθησε δεύτερη έκδοση το 1936. Είναι μια από τις συντομότερες και πιο δραστικές αφηγήσεις της περιπέτειας όσων δεν μπόρεσαν να διαφύγουν έγκαιρα από τη μικρασιατική ακτή το 1922. Η συγκλονιστική αυτή μαρτυρία από τη Μικρασία, έμεινε στην αφάνεια σχεδόν επί τρεις δεκαετίες για ν’ αναγνωριστεί αργότερα (τρίτη έκδοση 1958, τέταρτη 1962, πέμπτη 1969), ως ένα από τα αριστουργήματα της Γενιάς του 1930.

 Η αφήγηση είναι επικεντρωμένη σχεδόν αποκλειστικά στον αγώνα για επιβίωση του αιχμάλωτου Νικόλα Κοζάκογλου (Καζάκογλου στην α΄ έκδοση) που κατόρθωσε να επιζήσει κάτω από οριακές συνθήκες αιχμαλωσίας. Ο συγγραφέας τις καταγράφει άμεσα με τον πιο απλό τρόπο γραφής, χωρίς ανώφελες ωραιολογίες και άσκοπους συναισθηματισμούς, ακριβώς όπως ο ίδιος ο Καζάκογλου του τις αφηγήθηκε το 1925 σε ένα χωριό της Κατερίνης. Έτσι είναι πολύ δύσκολο, αν όχι ακατόρθωτο, να διακρίνει κανείς πού αρχίζει και πού τελειώνει η συμβολή του συγγραφέα. Γεγονός πάντως, είναι ότι το πρόσωπο του αφηγητή δεν προβάλλεται σε κανένα σημείο της αφήγησης· αντίθετα αναδύεται από την ουσία των γεγονότων που αφηγείται, αποκτώντας τις διαστάσεις ενός προσώπου συλλογικού. Ο πόνος και η απόγνωση της αιχμαλωσίας μοιάζει να μην είναι μόνο του αφηγητή αλλά πολλών ανθρώπων μαζί, όλων όσων είχαν την ίδια με αυτόν εμπειρία, τους οποίους εκπροσωπεί σαν ο κορυφαίος του χορού. Στο κλίμα των πριμιτιβιστικών ενδιαφερόντων της δεκαετίας του 1920 στην Ελλάδα, ο στόχος του Δούκα όταν πρωτοεξέδωσε το βιβλίο ήταν λαογραφικός. Η πρώτη και η δεύτερη έκδοση ήταν αφιερωμένες «στα κοινά μαρτύρια του ελληνικού και τουρκικού λαού». Στις επόμενες εκδόσεις του, το κείμενο της Ιστορίας υπέστη αλλαγές ιδιαίτερα με την τρίτη έκδοση (1958), που το μεταμόρφωσαν ιδεολογικά: οι πατριωτικές αναφορές ενισχύθηκαν και το κείμενο αφιερώθηκε πλέον «στα κοινά μαρτύρια των λαών», αλλαγή που μπορεί να οφείλεται στα γεγονότα της γερμανικής κατοχής και του Ολοκαυτώματος ή στις σοσιαλιστικές ιδέες του Δούκα. Στην πέμπτη έκδοση (1969) το προοίμιο αφαιρέθηκε. Από το 1980 και εξής, η Ιστορία καθιερώθηκε ως εθνικό κειμήλιο και, ενώ είχε τυπωθεί μόνο 7 φορές μέχρι τότε, γνώρισε πάνω από 20 ανατυπώσεις ως το 2000. Ανάλυση έργου Το κείμενο Ζαχαροπούλου, Κλεοπάτρα (6 Σεπτεμβρίου 2017). «Στα χαρακώματα της πρώτης γραμμής». Fractal.
Αλέξιος Ασπιέτης

Ο Αλέξιος Ασπιέτης (άκμασε π. το 1200) ήταν Βυζαντινός κυβερνήτης και στρατιωτικός ηγέτης, που αιχμαλωτίστηκε από τους Βουλγάρους. Ηγήθηκε μιας εξέγερσης εναντίον των Βουλγάρων στη Φιλιππούπολη το 1205, όπου οι πολίτες τον αναγόρευσαν αυτοκράτορα.

 Ήταν μέλος της Οικογένειας Ασπιέτη, ευγενών με Αρμενική καταγωγή. Μάλλον συγγενείς του ήταν ο Μιχαήλ Ασπιέτης και Κωνσταντίνος Ασπιέτης, που δραστηριοποιήθηκαν στα τέλη του 12ου αι.Εμφανίζεται πρώτα το 1195 ως κυβερνήτης των Σερρών. Ο Αλέξιος Γ΄ Άγγελος Αυτοκράτορας των Ρωμαίων τον διέταξε να βαδίσει εναντίον της Βουλγαρο-Βλαχικής εξέγερσης υπό τους αδελφούς Πέτρο Ασέν και Ιβάν Ασέν. Κατά την εκστρατεία που έγινε το θέρος ή το φθινόπωρο του έτους αυτού, ο στρατός του ηττήθηκε· οι Πέτρος και Ιβάν αιχμαλώτισαν πολλούς, ακόμη και τον Ασπιέτη.Δεν έχουμε πληροφορίες από τις πηγές γι' αυτόν κατά την επόμενη δεκαετία. Φαίνεται ελευθερώθηκε, διότι το 1205 αναφέρεται πως ήταν στην Φιλιππούπολη (νυν Πλόβντιβ Βουλγαρίας). Το έτος αυτό ο Καλογιάν της Βουλγαρίας (μικρότερος αδελφός των Πέτρου και Ιβάν) νίκησε συντριπτικά τους Λατίνους στη μάχη της Αδριανούπολης. Τότε οι κάτοικοι της Φιλιππούπολης, που ήταν Έλληνες και δεν ήθελαν την επικείμενη κατάκτησή τους από τον Καλογιάν, εξεγέρθηκαν και ανακήρυξαν αυτοκράτορά τους τον Ασπιέτη. Ο Καλογιάν αμέσως έστρεψε το στρατό του εναντίον της πόλης, που μετά από σύντομη αντίστραση παραδόθηκε υπό όρους. Όμως ο Καλογιάν, οργισμένος από το ότι οι κάτοικοι τού αντιτέθηκαν όπως οι Λατίνοι, δεν τήρησε τη συμφωνία με τους πολίτες, αλλά εκτέλεσε την ηγεσία της Φιλιππούπολης. Ο Νικήτας Χωνιάτης αναφέρει ότι τον Ασπιέτη, αφού τον κρέμασε ανάποδα, τον διαμέλισε και πέταξε τα μέλη του σε χαράδρα για να φαγωθούν από τους γύπες. Kazhdan, Alexander (1991). "Aspietes". In Kazhdan, Alexander. The Oxford Dictionary of Byzantium. Oxford and New York: Oxford University Press. pp. 211–212. ISBN 978-0-19-504652-6. Savvides, Alexis G. K. (1991). "Notes on the Armeno-Byzantine family of Aspietes, late 11th-early 13th centuries". Byzantinoslavica. Prague. 52: 70–79.
Ανάλυση 4K

Το 2160p είναι ένα εναλλακτικό όνομα για το 4K UHD, μια ανάλυση που υποστηρίζεται από τα προϊόντα UHDTV και το οποίο προσφέρει τέσσερις φορές μεγαλύτερη ανάλυση σε σχέση με το 1080p. Ο αριθμός 2160 αντιπροσωπεύει μια ανάλυση οθόνης που έχει 2160 εικονοστοιχεία κατά μήκος της μικρότερης πλευράς. Η μόνη υψηλότερη ανάλυση σε τηλεόραση προς το παρόν είναι το 8K UHD.

 Το 2160p ή 4K UHD έχει 3840×2160 pixels (8.3 megapixels σε αναλογία 16:9) και είναι μια από της δύο αναλύσεις της τηλεόρασης Ultra-high-definition μαζί με την ανάλυση 4096x2160p. Η Philips έχει κάνει μια 3DTV με ανάλυση 4K UHD. Το Nokia Lumia 930 τραβάει βίντεο 2160p στα 30fps. Το Nokia Lumia ICON τραβάει βίντεο 2160p στα 30fps. Το Nokia Lumia 1520 τραβάει βίντεο 2160p στα 30fps. Το Samsung Galaxy Note 3 (μόνο η έκδοση Snapdragon 800) τραβάει βίντεο 2160p στα 30fps. Το Samsung Galaxy S5 τραβάει βίντεο 2160p στα 30fps. Στις 12 Ιουνίου 2014, το FIFA World Cup 2014 έγινε η πρώτη ζωντανή μετάδοση που γυρίστηκε σε 4K UHD, χάρη στη συνεργασία της FIFA με τη Sony. 4320p, 1080p, 1080i, 720p, 576p, 576i, 480p, 480i, 360p, 240p High-definition television (HDTV) Westinghouse introduces Quad HDTV set Eyes-on: Samsung's 82-inch QuadHD & 52-inch Ultra Slim LCDs Henning, W (2006-09-11). "Bye-Bye 1080P – Hello 2160P?". Neoseeker. Retrieved 2009-10-16. MATTHEW BRAGA. "The Road to 2160p: How 4K UltraHD Will Get into Your Home". Tested. Retrieved February 12, 2014. Robert Silva. "8K Resolution - Definition and Explanation of 8K Video Resolution". About.com. Retrieved February 12, 2014. "Ultra High Definition Television: Threshold of a new age". ITU. 2012-05-24. Retrieved 2012-08-18. "Samsung Says Phooey to 1080p, Goes 4x Better with Quad HD". "Samsung Shows OLED and Quad-HD TVs at CES". "Beyond HD". Broadcast Engineering. 2010-11-01. Retrieved 2012-05-11. Fermoso, J (2008-10-01). "Gadget Lab Hardware News and Reviews Philips’ 3D HDTV Might Destroy Space-Time Continuum, Wallets". Condé Nast Digital. Retrieved 2010-03-15. "Toshiba Regza RZ1, world’s first glasses-free 3D TV with Quad FHD display". June 20, 2012.
Ιβάν Αϊβαζόφσκι

Ο Ιβάν Κονσταντίνοβιτς Αϊβαζόφσκι, Հովհաննես Կոստանդինի Այվազովսկի (1817 - 2 Μαΐου 1900) ήταν Ρώσος ζωγράφος Αρμενικής καταγωγής. Γεννήθηκε και πέθανε στη Θεοδοσία της Κριμαίας τα χρόνια της Ρωσικής αυτοκρατορίας. Θεωρείται από πολλούς ως ο μεγαλύτερος θαλασσοζωγράφος όλων των εποχών.

 Γεννήθηκε τον Ιούλιο του 1817 μετά το τέλος των ναπολεόντιων πολέμων στη Ρωσία τα χρόνια της ηγεσίας του Αλέξανδρου Α' και σπούδασε στην ακαδημία καλών τεχνών της Αγίας Πετρούπολης όταν ξέσπασε η ελληνική επανάσταση ήταν μόλις 4 χρονών. Άρχισε από νωρίς να γίνεται γνωστός για το μεγάλο ταλέντο του στη ζωγραφική, για αυτόν έγραψαν οι σημαντικότερες προσωπικότητες του ρωσικού πολιτισμού του 19ου αιώνα και όχι μόνο, όπως ο Άντον Τσέχωφ και ο Φιόντορ Ντοστογέφσκι. Στους πίνακές του ζωντάνεψε τις περισσότερες θάλασσες και ωκεανούς του κόσμου αλλά και την Ευρωπαϊκή ιστορία της εποχής του όπως ναυμαχίες από τον Ρωσοτουρκικό πόλεμο και την Ελληνική επανάσταση. Ο τσάρος της Ρωσίας Νικόλαος Α' είπε: «εγώ είμαι ο τσάρος της γης και ο Αιβαζόφσκι ο τσάρος της θάλασσας». Πολυμέσα σχετικά με το θέμα Ivan Aivazovsky στο Wikimedia Commons
Μεχταρλάμ

Το Μεχταρλάμ ή Μεχτάρ Λαμ ή και Μιχταρλάμ (περσ. και παστού: مهترلام) είναι η 16η μεγαλύτερη σε πληθυσμό πόλη του Αφγανιστάν, με 144.162 κατοίκους το 2020. Είναι η πρωτεύουσα της Επαρχίας Λαγκμάν και το κέντρο ομώνυμου διαμερίσματος. Στην επαρχία της αποτελεί όχι μόνο τη μεγαλύτερη πόλη, αλλά και τον μοναδικό μεγάλο αστικό οικισμό. Η πόλη είναι κτισμένη στην κοιλάδα που σχηματίζουν οι ποταμοί Αλισάνγκ και Αλινγκάρ, και απέχει 47 χιλιόμετρα από τη μεγάλη πόλη Τζαλαλαμπάντ. Υπάρχει ασφαλτοστρωμένος δρόμος που συνδέει τις δύο πόλεις και η διαδρομή με αυτοκίνητο διαρκεί περίπου μία ώρα. Το Μεχταρλάμ βρίσκεται σε μέσο υψόμετρο 779 μέτρα πάνω από την επιφάνεια της θάλασσας και γεωγραφικές συντεταγμένες του κέντρου του 34°40΄06΄΄ Βόρειο πλάτος και 70°12΄32΄΄ Ανατολικό μήκος.

 Η ονομασία της πόλεως είναι περσική και προέρχεται από το όνομα του Λάμεχ (Λαμ στην περσική γλώσσα), του πατέρα του βιβλικού Νώε. Η λέξη mihtar σημαίνει απλώς στην περσική «αρχηγός» ή «επικεφαλής». Περί το 1912–1913 ο Εμίρης Χαμπιμπουλάχ Χαν έκτισε το Καλά-ε-Σεράι, που σημαίνει ακριβώς αυτό που είναι, «φρούριο και παλάτι», στο Μεχταρλάμ, ώστε να το χρησιμοποιεί ως χειμερινό ανάκτορο. Το 2020 οι τοπικές αρχές δαπάνησαν μεγάλο ποσό για την αναστήλωση του Καλά-ε-Σεράι.Αξιοσημείωτα στο Μεχτάρ Λαμ είναι επίσης: Το Χατζί-Ντουνιά Γκουλ Νιαζί Τζαμιά Μαστζίντ, διώροφο τζαμί που ανεγέρθηκε το 2017. Το Πανεπιστήμιο του Λαγκμάν, που ιδρύθηκε το 2011. Κατά την παράδοση, ο τάφος του Λάμεχ (που έδωσε, όπως προαναφέρθηκε, το όνομά του στην πόλη) βρίσκεται σε μια τοποθεσία 50 χιλιόμετρα μακριά από την πόλη, σε μια θέση όπου ο Γαζναβίδης σουλτάνος Μαχμούντ του Γκάζνι έκτισε τον 11ο αιώνα ιερό με κήπους. Το πρώτο στην ιστορία στάδιο στην Επαρχία Λαγκμάν εγκαινιάσθηκε στην πόλη το 2021. Κατάλογος πόλεων του Αφγανιστάν
Διάλεκτος Σέτο

Η Σέτο (seto kiil, εσθονικά: setu keel‎) είναι μια διάλεκτος των Νότιων Εσθονικών που ομιλούνται από 12.549 άτομα. Μερικές φορές χαρακτηρίζεται ως διάλεκτος της Βόρο, ενώ άλλες φορές περιγράφονται ως μία γλώσσα, δηλαδή ως Σέτο-Βόρο. Ωστόσο, η εθνική ταυτότητα των Σέτο (Setokõsõq) και Βόρο (Võrokõsõq) είναι αρκετά διακριτή: οι Σέτο κατοικούν ως επί το πλείστον στην περιοχή κοντά στα νοτιοανατολικά σύνορα της Εσθονίας με τη Ρωσίας στη Σετομάα και είναι Ανατολικοί Ορθόδοξοι, ενώ οι Βόρο είναι Λουθηρανοί και ζουν στην Επαρχία Βόρου.

 Σύγκριση του Άρθρου 1 της Οικουμενικής Διακήρυξης των Ανθρωπίνων Δικαιωμάτων στα Σέτο και άλλες γειτονικές γλώσσες: Σέτο: Kõik inemiseq sünnüseq avvo ja õiguisi poolõst ütesugumaidsist. Näile om annõt mudsu ja süämetun'stus ja nä piät ütstõõsõga vele muudu läbi kjauma. Βόρο: Kõik inemiseq sünnüseq avvo ja õiguisi poolõst ütesugumaidsis. Näile om annõt mudsu ja süämetunnistus ja nä piät ütstõõsõga vele muudu läbi käümä. Εσθονικά: Kõik inimesed sünnivad vabadena ja võrdsetena oma väärikuselt ja õigustelt. Neile για antud mõistus ja südametunnistus ja nende suhtumist üksteisesse peab kandma vendluse vaim. Φινλανδικά: Kaikki ihmiset syntyvät vapaina ja tasavertaisina arvoltaan ja oikeuksiltaan. Heille για annettu järki ja omatunto, ja heidän για toimittava toisiaan kohtaan veljeyden hengessä. Ελληνικά: Όλοι οι άνθρωποι γεννιούνται ελεύθεροι και ίσοι στην αξιοπρέπεια και τα δικαιώματα. Είναι προικισμένοι με λογική και συνείδηση και οφείλουν να συμπεριφέρονται μεταξύ τους με πνεύμα αδελφοσύνης. Alekseev, F. (2016) Opyt polevogo issledovanija jazyka seto. Finno-ugorskij mir. No. 3. 14-17. Eichenbaum, K.; Pajusalu, K. (2001): Setode ja võrokeste keelehoiakutest ja identiteedist. – Keel ja Kirjandus nr 7, lk. 483-489. Eller, K. (1999): Võro-Seto language. Võro Instituut'. Võro.
Δοκιμασία

Η Δοκιμασία ήταν θεσμός του Αττικού δικαίου, που προέβλεπε να ελέγχεται ο κληρωθείς άρχοντας, στρατηγός, υποψήφιος βουλευτής και ο καθένας που διεκδικούσε δημόσιο αξίωμα, ενώπιον της βουλής για τις προηγούμενες πράξεις του και, αν δεν υπήρχε κάτι το επιλήψιμο στην ιδιωτική και δημόσια ζωή, τότε εκλέγονταν στην ανάλογη θέση.

 Προτού αναλάβει κάθε αξιωματούχος, και όχι μόνο οι εννέα άρχοντες, τη δημόσια θέση για την οποία είχε κληρωθεί, περνούσε από δοκιμασίαν, έλεγχο δηλαδή από τη βουλή των πεντακοσίων και από το δικαστήριο, μετά τη θετική έκβαση της οποίας μπορούσε να εγκατασταθεί στο αξίωμά του. Η δοκιμασία αφορούσε το ήθος του προσώπου στη δημόσια και ιδιωτική ζωή του, την εκπλήρωση των υποχρεώσεων του προς την πόλη, τη γνησιότητα της καταγωγής του, ενώ κατά τη διαδικασία αυτή διατυπώνονταν, αν υπήρχαν, αντιρρήσεις των άλλων πολιτών για τον δοκιμαζόμενο. δοκεῖ δέ μοι, ὦ βουλή, ἐν μὲν τοῖς ἄλλοις ἀγῶσι περὶ αὐτῶν μόνων τῶν κατηγορημένων προσήκειν ἀπολογεῖσθαι, ἐν δὲ ταῖς δοκιμασίαις δίκαιον εἶναι παντὸς τοῦ βίου λόγον διδόναι. Λυσίας, Περί της Ευάνδρου Δοκιμασίας Υπέρ Μαντιθέου Απολογία περί δωροδοκίας
Α΄ κατηγορία ποδοσφαίρου ανδρών Κύπρου 1945-46

Η Α΄ κατηγορία ποδοσφαίρου ανδρών Κύπρου 1945-46 ήταν η 9η έκδοση της Α΄ κατηγορίας ποδοσφαίρου της Κύπρου. Το πρωτάθλημα κέρδισε η Ε.Π.Α. Λάρνακας για 2η φορά στην ιστορία της.

 Στο πρωτάθλημα της Α΄ κατηγορίας 1945-46 συμμετείχαν 6 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Δεν ίσχυσε η διαβάθμιση στη Β΄ κατηγορία (στην οποία συμμετείχαν και οι αναπληρωματικές ομάδες των ομάδων της Α΄ κατηγορίας). Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό. Ο πίνακας που ακολουθεί παρουσιάζει αλφαβητικά τις ομάδες που συμμετείχαν στο πρωτάθλημα και τα στάδια που χρησιμοποίησαν. Η τελική βαθμολογία του πρωταθλήματος ήταν: Το σύστημα βαθμολόγησης που ίσχυε ήταν: Νίκη=2 βαθμοί, Ισοπαλία=1 βαθμός, Ήττα=0 βαθμοί Ο πίνακας που ακολουθεί παρουσιάζει τα αποτελέσματα των αγώνων του πρωταθλήματος: De Dekker, Guy (6 Ιανουαρίου 2005). «Cyprus - List of Final Tables 1931-1998». RSSSF. Αρχειοθετήθηκε από το πρωτότυπο στις 5 Αυγούστου 2015. Ανακτήθηκε στις 5 Αυγούστου 2015. Γαβριηλίδης, Μιχάλης· Παπαμωυσέως, Στέλιος (2001). Ένας αιώνας Κυπριακό ποδόσφαιρο. Λευκωσία: Ο Συγγραφέας. σελ. 45. ISBN 9963-8720-1-8. Α΄ κατηγορία ποδοσφαίρου ανδρών Κύπρου Κύπελλο Κύπρου ποδοσφαίρου ανδρών 1945-46
Αγγελικούλα

Η Αγγελική (Pittosporum tobira) ευρύτερα γνωστή με το υποκοριστικό Αγγελικούλα είναι φυτό του γένους Πιττόσπορον και της οικογένειας των Πιττοσποροειδών που στην Ελλάδα καλλιεργείται ως διακοσμητικό και καλλωπιστικό φυτό σε γλάστρες και κήπους. Είναι θάμνος, πολυετής με ύψος που φτάνει τα 4 μέτρα και τα φύλλα του είναι στιλπνά και δερματώδη . Ωστόσο υπάρχουν και ποικιλίες νάνες. Οι καρποί είναι σκληροί μικροί και στρογγυλοί πράσινου χρώματος. Τα άνθη ανοίγουν την άνοιξη και είναι λευκά ή κιτρινωπά με ωραίο άρωμα που θυμίζει αυτό της πορτοκαλιάς. Είναι ανθεκτικό φυτό και δεν χρειάζεται ιδιαίτερες περιποιήσεις. Η καταγωγή του φυτού είναι από την Ιαπωνία και την Κίνα.

 Τα φύλλα έχουν υφή δέρματος και είναι άτριχα. Είναι πιο σκούρα και λαμπερά στις άνω επιφάνειες. Η ταξιανθία είναι μια συστάδα αρωματικών λουλουδιών που εμφανίζονται στα άκρα των κλαδιών. Το λουλούδι έχει πέντε λευκά πέταλα το καθένα περίπου ένα εκατοστό μακρύ. Ο καρπός είναι μια τριχωτή, ξύλινη κάψουλα πλάτους περίπου 1 εκατοστού, χωρισμένη σε τρεις θαλάμους. Μέσα υπάρχουν μαύροι σπόροι που βρίσκονται σε ρητινώδη πολτό. Αυτός ο θάμνος είναι ένα κοινό, ανθεκτικό στην ξηρασία και αρκετά σκληρό φυτό που χρησιμοποιείται στη διαμόρφωση εξωτερικών χώρων. Πολλές ποικιλίες έχουν αναπτυχθεί, συμπεριλαμβανομένων είδη νάνων και της δημοφιλούς «Variegata». Είναι κατάλληλο για συστάδες, μπορντούρες, χωρίσματα εσωτερικού και εξωτερικού χώρου. Οι μίσχοι, τα φύλλα και τα αποξηραμένα φρούτα του χρησιμοποιούνται σε διακοσμητικές συνθέσεις λουλουδιών. Αν και η Αγγελικούλα είναι ανθεκτικό φυτό σε ασθένειες, σε ορισμένες περιπτώσεις αναπτύσσονται αποικίες αφίδων και κοκκοειδή έντομα που όμως δεν προκαλούν σοβαρές ζημιές στο φυτό. Τα πιο συνηθισμένα παράσιτα που πλήττουν το φυτό περιλαμβάνουν διάφορες αφίδες, ακάρεα και κικαδελίδες. Τα πιο γνωστά συγγενή είδη είναι: Πιττόσπορον το ευγενιοειδές (Pittosporum eugenioides) . Νέα Ζηλανδία. Πιττόσπορον το λεπτόφυλλον (Pittosporum tenuifolium). Νέα Ζηλανδία. Πιττόσπορον το κυματόφυλλον (Pittosporum undulatum). Αυστραλία. Φωτογραφίες Άκαρι Αφίδα Συλλογή φωτογραφιών «Πιττόσπορο (Αγγελική) - Pittosporum ». Λουλούδια της Ελλάδας. Ανακτήθηκε στις 23 Ιουλίου 2009. «Βοτανολογικές ονομασίες». www.khpos.gr. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 31 Ιουλίου 2009.
Φρανσίσκο ντε Μιράντα

Ο Φρανσίσκο ντε Μιράντα (ισπανικά:Sebastián Francisco de Miranda y Rodríguez de Espinoza, 28 Μαρτίου 1750-14 Ιουλίου 1816) ήταν στρατιωτικός ηγέτης και επαναστάτης με καταγωγή από τη Βενεζουέλα της Λατινικής Αμερικής. Αν και τα σχέδια του περί ανεξαρτησίας των ισπανικών αποικιών απέτυχαν μνημονεύεται ως ο πρόδρομος του Σιμόν Μπολίβαρ. Η ζωή του ήταν ρομαντική και συνάμα περιπετειώδης. Ήταν μέλος τριών ιστορικά και πολιτικά σημαντικών κινημάτων της εποχής του: στην Αμερικανική Επανάσταση, στη Γαλλική Επανάσταση και στη Λατινοαμερικανική Επανάσταση. Ήταν ιδεαλιστής με όραμα την απελευθέρωση και την ενοποίηση όλων των ισπανόφωνων χωρών της Αμερικής.

 Ο Φρανσίσκο ντε Μιράντα γεννήθηκε στο Καράκας της Βενεζουέλας. Πατέρας του ήταν ο Σεμπαστιάν ντε Μιράντα Ραβέλο, μετανάστης από τα Κανάρια νησιά και πετυχημένος και πλούσιος έμπορος. Η μητέρα του, Φρανθίσκα Αντόνια Ροντρίγκεθ ντε Εσπινόζα, εθεωρείτο εύπορη. Επομένως, ο Μιράντα μεγάλωσε σε εύπορη οικογένεια και απολάμβανε τα οφέλη μιας πλούσιας ανατροφής. Ο Μιράντα ξεκίνησε τις σπουδές του στις 10 Ιανουαρίου 1762 στο Βασιλικό Παπικό Πανεπιστήμιο του Καράκας, όπου σπούδασε λατινικά, γραμματική του Αντόνιο ντε Νεμπρίχα και κατήχηση για 2 έτη. Μέχρι το 1766 συνέχισε τις σπουδές του μελετώντας τα έργα των Κικέρωνα και Βιργιλίου και γραμματική, ιστορία, γεωγραφία και αριθμητική. Το 1767 έλαβε το πτυχίο απολυτήριου στις ανθρωπιστικές σπουδές. Άγνωστο παραμένει αν έλαβε ποτέ τον τίτλο του ιατρού, αν και ο ίδιος σε δήλωση του είπε ότι τον έλαβε. Ο Φρανσίσκο ντε Μιράντα ήταν ιδιαίτερα ελληνομαθής και ελληνολάτρης. Μεγαλωμένος και γαλουχημένος με τα δημοκρατικά και ανθρωπιστικά ιδεώδη που εκπορεύονται από τους αρχαίους Έλληνες, ο Φρανσίσκο ήταν ερωτευμένος με την Ελλάδα, κάτι που τον ώθησε στην επιθυμία να ατενίσει το μεγαλείο της από κοντά. Αποβιβάζεται στην υπό οθωμανικής κατοχής Ελλάδα στις 16 Μαίου 1786. Έγινε ο πρώτος αμερικανός πολίτης που επισκέπτεται την χώρα και η παραμονή του θα διαρκέσει 3 μήνες. Στην τρίμηνη παραμονή του επισκέπτεται τους σημαντικότερους ιστορικούς τόπους στους οποίους έλαβαν χώρα σπουδαίες μάχες. Επισκέπτεται Ζάκυνθο, Πάτρα, Κόρινθο, Αθήνα, Πειραιά, Σαλαμίνα και Μαραθώνα. Σημαντική θεωρείται και η αγάπη του για την αρχαία ελληνική γραμματεία με πάνω από 150 τόμοι Ελλήνων κλασσικών να βρίσκονται στην βιβλιοθήκη του. Το όνομά του είναι χαραγμένο στην Αψίδα του Θριάμβου στο Παρίσι (Βόρειος πυλώνας, Στήλη 4).